ΓΡΑΠΤΗ ΕΡΩΤΗΣΗ E-3390/98

υποβολή: Nikitas Kaklamanis (UPE) προς την Επιτροπή

(17 Νοεμβρίου 1998)

Θέμα: Κίνδυνοι για την υγεία των κατοίκων της Β. Ελλάδας

Εφιαλτικούς κινδύνους για την υγεία των κατοίκων της Β. Ελλάδας συνεπάγεται η υλοποίηση συμφωνίας μεταξύ της ΠΓΔΜ και της Τουρκίας για την ταφή πυρηνικών και τοξικών αποβλήτων δίπλα στην ελληνο-σκοπιανή μεθόριο. Πιο συγκεκριμένα, πληροφορίες που είδαν το φως της δημοσιότητας στον ελληνικό τύπο (και οι οποίες επικαλούνται ξένη διπλωματική πηγή) αναφέρουν ότι κατά την πρόσφατη επίσκεψη του Τούρκου προέδρου Σ. ΝΤΕΜΙΡΕΛ στα Σκόπια συζητήθηκε η ταφή αποβλήτων στο έδαφος της ΠΓΔΜ και συμφωνήθηκε να δοθούν 200 εκατ. δολλάρια από την Τουρκία στην ΠΓΔΜ με αντάλλαγμα την ταφή τουρκικών και γαλλικών πυρηνικών και τοξικών αποβλήτων στην περιοχή Μορίχοβου, ακριβώς δίπλα στην ελληνοσκοπιανή μεθόριο.

Σύμφωνα με γεωλογικές μελέτες που έχουν γίνει, η τυχόν αποθήκευση τοξικών αποβλήτων στα Σκόπια θα οδηγήσει σε ρύπανση του Θερμαϊκού Κόλπου λόγω του ότι το 98 % από τα παραπάνω απόβλητα θα καταλήγουν (μέσω των υπογείων υδάτων) σε αυτόν.

Θα επιθυμούσα να πληροφορηθώ από την Ευρωπαϊκή Επιτροπή αν γνωρίζει το παραπάνω θέμα, καθώς και το πώς προτίθεται να αντιδράσει ώστε να προστατευθεί αποτελεσματικά η υγεία των κατοίκων της Β. Ελλάδας και το οικοσύστημα του Θερμαϊκού από τις επικίνδυνες ενέργειες δύο χωρών (της Τουρκίας και της ΠΓΔΜ) που ενισχύονται οικονομικά από την ΕΕ.

Απάντηση του κ. van den Broek εξ ονόματος της Επιτροπής

(6 Ιανουαρίου 1999)

Η Επιτροπή δεν γνωρίζει τις ειδικές συμφωνίες μεταξύ της Τουρκίας και της Πρώην Γιουγκοσλαβικής Δημοκρατίας της Μακεδονίας όσον αφορά την ταφή πυρηνικών αποβλήτων στο έδαφος της τελευταίας κοντά στα σύνορα με την Ελλάδα, λαμβάνει όμως δεόντως υπόψη τους ισχυρισμούς του Αξιότιμου Μέλους του Κοινοβουλίου.

Τόσο η Πρώην Γιουγκοσλαβική Δημοκρατία της Μακεδονίας όσο και η Τουρκία αποτελούν συμβαλλόμενα μέρη της σύμβασης της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους που τέθηκε σε ισχύ το 1992. Σύμφωνα με το άρθρο 1 παράγραφος 3 της εν λόγω σύμβασης, τα ραδιενεργά απόβλητα που υπόκεινται σε άλλα διεθνή συστήματα ελέγχου, συμπεριλαμβανομένων των διεθνών ρυθμίσεων που αφορούν ειδικά τα ραδιενεργά υλικά, εξαιρούνται από το πεδίο εφαρμογής της σύμβασης. Η ταφή στην Πρώην Γιουγκοσλαβική Δημοκρατία της Μακεδονίας πυρηνικών αποβλήτων προερχόμενων από την Τουρκία και κάθε ενδεχόμενη επίπτωσή τους στον ελληνικό πληθυσμό, ενδέχεται συνεπώς να υποβάλλεται σε άλλες διεθνείς ρυθμίσεις. Στην περίπτωση αυτή, το συγκεκριμένο γεγονός αποτελεί σαφώς πρόβλημα που πρέπει να διευθετηθεί μεταξύ των ενδιαφερομένων χωρών και δεν εμπίπτει στην αρμοδιότητα της Κοινότητας.

Σύμφωνα με τη δεύτερη έκθεση(1) για την εφαρμογή το 1994 και το 1995 της οδηγίας 92/3/Ευρατόμ του Συμβουλίου της 3ης Φεβρουαρίου 1992 για την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα(2), η Γαλλία δεν απέστειλε ραδιενεργά απόβλητα στην Πρώην Γιουγκοσλαβική Δημοκρατία της Μακεδονίας. Το άρθρο 11 παράγραφος 2 της εν λόγω οδηγίας ορίζει ότι το κράτος μέλος καταγωγής δεν χορηγεί άδεια για αποστολές προς τρίτη χώρα η οποία, κατά τη γνώμη των αρμόδιων αρχών του εν λόγω κράτους δεν διαθέτει τα τεχνικά, νομικά ή διοικητικά μέσα για να διαχειριστεί τα ραδιενεργά απόβλητα με ασφάλεια.

(1) COM(95)192 τελικό.

(2) ΕΕ L 35 της 12.2.1992.